钦定古今图书集成/明伦汇编/氏族典/第238卷 > 张憬藏
## 钦定古今图书集成/明伦汇编/氏族典/第238卷 > 张憬藏

按《唐书袁天纲传》：“长社人张憬藏技与天纲埒，太子詹事蒋俨有所问答曰：‘公厄在三尺土下，尽六年而
贵，六十位蒲州刺史，无有禄矣’。俨使高丽，为莫离支
所囚，居土室六年还。及为蒲州，岁如期，则召掾史妻
子，告当死，俄诏听致仕。刘仁轨与乡人靖贤请占，憬
藏答曰：‘刘公当五品而谴，终位冠人臣。谓贤曰：‘君法，
客死’’”，仁轨为尚书仆射，贤猥曰：“我三子皆富田宅，吾
何客死？”俄丧三子，尽鬻田宅，寄死友家。魏元忠尚少，
往见憬藏问之，久不答。元忠怒曰：“穷通有命，何预君
邪？”拂衣去。憬藏遽起曰：“君之相在怒时，位必卿相。”姚
崇、李迥秀、杜景佺从之游，憬藏曰：“三人者皆宰相，然
姚最贵。”郎中裴珪妻赵见之，憬藏曰：“夫人目修缓，法
曰豕视淫。”又曰：“目有四白，五夫守宅。”夫人且得罪。俄
坐奸，没入掖廷。裴光廷当国，憬藏以纸大署“台”字投
之，光廷曰：“吾既台司矣，尚何事？”后三日，贬台州刺史。